朱翌
投壶
谁可忘忧慰寂寥，夏长惟以一壶消。
坐中皆欲从多马，妙处何妨不绝枭。
幸郭滑稽无事日，将遵取士中兴朝。
诸公有意来偿进，贳酒何妨为解貂。
哨壶枉矢乐初筵，列坐分曹看仅传。
龙跃隼飞惊背手，云开电击笑通天。
齐侯晋侯夸酒肉，鲁鼓薛鼓排方圆。
何事吾人无一事，竹床高卧听铮然。
五扶新拓室中筵，列算姑从旧制传。
百发纵横惟所命，一时胜岁岂非天。
功成只许全为上，手熟犹如左画圆。
卜昼未厌仍卜夜，铜盘高捧烛花然。
三代遗文叹寂寥，考评今古得愁消。
中行穆子虽争隽，司马温公不贵枭。
鈇钺他年专将阃，羽仪从此冠天朝。
倒囊剩欲陪宾戏。零落空余一弊貂。